জন নিউস্টিড
জন টমাস নিউস্টিড (ইংরেজি: John Newstead; জন্ম: ৮ সেপ্টেম্বর, ১৮৭৭ - মৃত্যু: ২৫ মার্চ, ১৯৫২) ইয়র্কশায়ারের মার্টন ইন ক্লেভল্যান্ড এলাকায় জন্মগ্রহণকারী বিখ্যাত প্রথম-শ্রেণীর ইংরেজ ক্রিকেট তারকা ছিলেন। ১৯০৩ থেকে ১৯১৩ সময়কালে ঘরোয়া প্রথম-শ্রেণীর ইংরেজ কাউন্টি ক্রিকেটে ইয়র্কশায়ার দলের প্রতিনিধিত্ব করেছেন। দলে তিনি মূলতঃ অল-রাউন্ডার হিসেবে খেলতেন। ডানহাতে মাঝারিসারিতে ব্যাটিংয়ের পাশাপাশি ডানহাতে অফ ব্রেক কিংবা মিডিয়াম পেস বোলিংয়ে পারদর্শীতা প্রদর্শন করেছেন জ্যাক নিউস্টিড নামে পরিচিত জন নিউস্টিড। তার বোলিং অনেকাংশেই উচ্চমানসম্পন্ন ও স্বাভাবিক ধরনের ভঙ্গীমায় ছিল যা মিডিয়াম পেসের চেয়ে কিছুটা বেশি। তিনি প্রতিভাধর হলেও খামখেয়ালীপূর্ণ ব্যাটসম্যান হিসেবে বিবেচিত হয়েছিলেন।